KOMISIJOS SPRENDIMAS
2005 m. liepos 6 d.
suteikiantis tam tikroms valstybėms narėms leidžiančias nukrypti nuostatas, susijusias su pirmuoju ketvirtinių duomenų perdavimu pagal Tarybos reglamentą (EB) Nr. 1222/2004
(pranešta dokumentu Nr. C(2005) 1874)
(Tik tekstai čekų, danų, graikų, prancūzų, lenkų, portugalų ir slovėnų kalbomis yra autentiški)
(2005/489/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. birželio 28 d. Tarybos reglamentą (EB) Nr. 1222/2004 dėl ketvirtinės vyriausybės skolos duomenų rengimo ir perdavimo (1), ypač į jo 2 straipsnio 3 dalį,
kadangi:
(1)
Reglamente (EB) Nr. 1222/2004 numatomas ketvirtinės vyriausybės skolos duomenų rengimas ir perdavimas, naudojant tą patį vyriausybės skolos apibrėžimą, išskyrus ataskaitinį laikotarpį, nurodytą 1993 m. lapkričio 22 d. Tarybos reglamente (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (2).
(2)
Reglamento (EB) Nr. 1222/2004 2 straipsnio 3 dalyje numatoma, kad Komisija gali ne ilgiau kaip vieneriems metams atidėti pirmąjį ketvirtinių duomenų perdavimą, jei nacionalinėms statistikos sistemoms reikia esminių pakeitimų.
(3)
Atitinkamos Čekijos Respublikos, Danijos, Graikijos, Prancūzijos, Lenkijos, Portugalijos ir Slovėnijos institucijos paprašė suteikti tokias leidžiančias nukrypti nuostatas.
(4)
Remiantis Komisijos (Eurostat) gauta informacija, atitinkamos valstybės narės paprašė suteikti leidžiančias nukrypti nuostatas, kadangi jų statistikos sistemoms reikalingi esminiai pakeitimai negali būti įgyvendinti iki 2004 m. gruodžio 31 d.
(5)
Todėl prašymai suteikti leidžiančias nukrypti nuostatas turėtų būti patenkinti,
PRIĖMĖ ŠĮ SPRENDIMĄ:
1 straipsnis
Nuostatos, leidžiančios nukrypti nuo galutinio termino, nustatyto Reglamente (EB) Nr. 1222/2004 dėl pirmojo ketvirtinės vyriausybės skolos duomenų perdavimo, yra suteikiamos šio Sprendimo 2 straipsnyje išvardytoms valstybėms narėms.
Šioms valstybėms narėms taikomas galutinis terminas yra 2005 m. gruodžio 31 d.
2 straipsnis
Šis sprendimas skirtas Čekijos Respublikai, Danijos Karalystei, Graikijos Respublikai, Prancūzijos Respublikai, Lenkijos Respublikai, Portugalijos Respublikai ir Slovėnijos Respublikai.
Priimta Briuselyje, 2005 m. liepos 6 d.